Hei, denne artikkelen er over ett år gammel og kan inneholde utdatert informasjon

(Dagbladet): Pirate Bay og andre ulovlig nedlastingssider blir blokkert i Norge, det slår en fersk kjennelse fra Oslo tingrett fast.

Det er Rettighetsalliansen, bestående av blant andre filmprodusenter som Warner Bros., SF Norge og Disney, som har fått medhold i retten på alle punkter i et søksmål rettet mot flere av de største internettleverandørene i Norge, blant annet Telenor.

Eksperter Dagbladet snakker med tror likevel ikke at dette får spesielt store konsekvenser for ulovlig nedlasting i Norge.

Syv sider blokket Og dommen omtaler ikke populære Popcorn Time på noe vis. Dermed kan det tyde på at den populære strømmesida fremdeles blir åpen. Les hele kjennelsen her.

Kjennelsen ble offentlig klokken 14 onsdag ettermiddag, og medfører at Telenor andre store nettleverandørene kommer til å stenge tilgangen til en rekke sider hvor man ulovlig kan laste ned film og musikk.

Lista over nettlastingssider som blir stengt dersom kjennelsen blir rettskraftig inkluderer: Extratorrent, Primewire, Swefilmer, Movie4k, Viooz og DreamfilmHD.

- Bakstreversk kjennelse Dagbladets spill- og teknologiekspert er likevel ikke imponert over kjennelsen, som han kaller «bakstreversk», og tror dem som jubler mest er alle de andre nedlastingssidene, som ikke stenges.



- Kjennelsen virker som å skrelle toppen av isfjellet, sier Kjetil Svensen, redaktør for PressFire, og fortsetter:

- Torrent-teknologi er fortsatt ikke ulovlig, men deling av kopibeskyttet åndsverk er ulovlig. De nest mest populære samlesidene som peker vei til torrent-filer, vil trolig bare bli mer populære etter at Pirate Bay og enkelte andre nå stenges ute fra norske nett. Dette er bakstreversk, sier Kjetil Svensen.

Telenor tapte saken så det sang, men er likevel strålende fornøyd med Oslo tingretts kjennelse.

- I utgangspunktet er vi godt fornøyd med kjennelsen. Telenor har vært veldig tydelig på at vi ikke kan gå inn å stenge av deler av Internett. Og her kommer retten med tydelige vilkår på når vi skal gjøre det, sier Torhild Uribarri, kommunikasjonsdirektør i Telenor Norge til Dagbladet og bekrefter at Telenor ikke kommer til å anke dommen.

- Nedlastingen dør ikke Når det gjelder praktiske konsekvenser av dommen, sier Torgeir Waterhouse, direktør i IKT-Norge, at de blir små.

- Dette er som forventa, for åndsverkloven vi har nå er skrevet for å få dette resultatet. Det vi må håpe på er at rettighetshaverne forstår er at dersom de vil lykkes med denne kampen, så må de få sitt innhold ut på enkle og rimelige plattformer, med god kvalitet, sier Waterhouse.

- Er dette et slag i trynet på den ulovlig nedlastinga?

- Dessverre vil det fortsatt være dem som vil finne måter å se innhold gratis og ulovlig, slik har det alltid vært, sier han.

Pirate Bay-grunnlegger Peter Sunde er allerede ute på Twitter og kommenterer saken, og bruker enmeknaggen «#cencorship» når han lenker til kjennelsen. Piratpartiet i Norge er heller ikke fornøyd.

- Denne kjennelsen er en snikinnføring av sensur på nettet i Norge. Dette er helt feil ende å begynne i, det er distributørene som henger etter, og ikke klarer å tilpasse seg at teknologien, dvs. Internett, sier Tale Haukbjørk Østrådal, leder i Piratpartiet til Dagbladet.